Document ID: 32010D0704

KOMISIJOS SPRENDIMAS
2010 m. lapkričio 22 d.
dėl Šri Lankos jūrininkų mokymo, rengimo ir atestavimo sistemų pripažinimo siekiant pripažinti kvalifikacijos pažymėjimus
(pranešta dokumentu Nr. C(2010) 7963)
(Tekstas svarbus EEE)
(2010/704/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. lapkričio 19 d. Europos Parlamento ir Tarybos direktyvą 2008/106/EB dėl minimalaus jūrininkų rengimo (1), ypač į jos 19 straipsnio 3 dalį,
atsižvelgdama į 2005 m. gegužės 13 d. Kipro valdžios institucijų raštą, kuriuo prašoma pripažinti Šri Lanką, kad būtų galima pripažinti šios šalies išduotus kvalifikacijos pažymėjimus,
kadangi:
(1)
Valstybės narės gali nuspręsti pripažinti trečiųjų šalių išduotus jūrininkų kvalifikacijos pažymėjimus, jei Komisija pripažįsta, kad atitinkama trečioji šalis laikosi 1978 m. Tarptautinės konvencijos dėl jūreivių parengimo, jų diplomavimo ir budėjimo laive (angl. STCW, Convention on Standards of Training, Certification and Watchkeeping for Seafarers) su pakeitimais (STCW konvencija) (2) reikalavimų.
(2)
Gavusi Kipro valdžios institucijų prašymą, Komisija įvertino Šri Lankos jūrininkų mokymo, rengimo ir atestavimo sistemas, kad patikrintų, ar ši šalis laikosi STCW konvencijos reikalavimų ir ar imtasi reikiamų priemonių siekiant užkirsti kelią su pažymėjimais susijusiam sukčiavimui. Šis vertinimas buvo grindžiamas 2006 m. lapkričio mėn. Europos jūrų saugumo agentūros ekspertų atlikto patikrinimo rezultatais.
(3)
Kadangi vertinant atitiktį STCW konvencijai nustatyta trūkumų, Šri Lankos valdžios institucijos Komisijai pateikė prašytą susijusią informaciją ir įrodymus, kad įgyvendinamos tinkamos ir pakankamos priemonės daugeliui šių problemų spręsti.
(4)
Kai kurie likę trūkumai susiję su keliais jūrininkų rengimui ir atestavimui taikomų nacionalinių procedūrų aspektais: trūksta konkrečių teisinių nuostatų dėl instruktorių kvalifikacijos, treniruoklių naudojimo, be to, vienoje iš tirtų jūrininkų mokymo ir rengimo institucijų nekuriami ir nebandomi treniruokliams skirti pratimai. Todėl Šri Lankos valdžios institucijų paprašyta imtis papildomų priemonių šiems trūkumams pašalinti. Tačiau dėl šių trūkumų negalima abejoti bendra Šri Lankos jūrininkų mokymo, rengimo ir atestavimo sistemų atitiktimi STCW konvencijai.
(5)
Įvertinus atitiktį ir Šri Lankos valdžios institucijų pateiktą informaciją, nustatyta, kad Šri Lanka laikosi atitinkamų STCW konvencijos reikalavimų. Be to, Šri Lanka ėmėsi tinkamų priemonių, kad užkirstų kelią su pažymėjimais susijusiam sukčiavimui, todėl Sąjunga turėtų ją pripažinti.
(6)
Šiame sprendime nustatytos priemonės atitinka Jūrų saugumo ir teršimo iš laivų prevencijos komiteto nuomonę,
PRIĖMĖ ŠĮ SPRENDIMĄ:
1 straipsnis
Šri Lankos jūrininkų mokymo, rengimo ir atestavimo sistemos pripažįstamos, kad būtų galima pripažinti šios šalies išduotus kvalifikacijos pažymėjimus.
2 straipsnis
Šis sprendimas skirtas valstybėms narėms.
Priimta Briuselyje 2010 m. lapkričio 22 d.

Labels: 12
8
18
9